Document ID: /roh_data/filtered/fineweb-2-filterrobots_roh.jsonl.gz/2019

Lavurs
Practicists e practicistas da mecanica gidan a fabritgar utensils, maschinas e tocca da construcziun. Els elavureschan metals e construeschan maschinas ed utensils. Els lavuran en ina gruppa ed exequeschan lavurs simplas a moda autonoma.
Practicists da mecanica exequeschan incumbensas da l’entschatta fin a la fin. Sco emprim legian els ils documents da l’incumbensa e planiseschan ils pass da lavur. Els preparan ils utensils e las maschinas necessarias a la plazza da lavur. Els fan attenziun ch’els resguardian las prescripziuns.
Practicists da mecanica construeschan tocca singula da construcziun or da metals sco atschal, atschal cromà u aluminium. Els lavuran a maun e cun maschinas da turnar, fresar, furar e mular. Els storschan, perforan, squadran, lutegian e rebattan. Ultra da quai utiliseschan els maschinas dirigidas dal computer ch’èn programmadas ed endrizzadas da lur superiurs. Els surveglian la producziun conscienziusamain ed examineschan la qualitad da la tocca singula cun agid d’instruments da mesiraziun e da controlla.
Practicists da mecanica monteschan era utensils e maschinas simplas sco per exempel maschinas da furar. Els construeschan tocca singula e furman qua tras in entir che funcziuna. Tar tut quai resguardan els las prescripziuns dals documents da montascha e las directivas da lur superiurs. Ils practicists da mecanica gidan ultra da quai da reparar e mantegnair tocca da construcziun ed exequeschan las reparaturas ed ils remplazzaments adequats.
Durant lur lavur sa tegnan practicists da mecanica adina vi da las prescripziuns: Els èn attents a la segirezza ed a la protecziun da la sanadad e da l’ambient. Els portan per exempel guants ed egliers da segirezza. Els allontaneschan ruments sco ieli vegl, aua da sfradentar u stalizzas da metal a moda professiunala.
Scolaziun
Basa legala
Ordinaziun federala 3-11-2008, cun midadas 23-1-2015 e 9-11-2015
Durada
2 onns
Furmaziun en la pratica
En in manaschi da l’industria da maschinas, da l’electroindustria e da l’industria da metal (industria MEM)
Furmaziun en scola
1 di per emna a la scola professiunala
Roms professiunals
- basa tecnica
- tecnica da dissegnar
- tecnica da materials e da fabricaziun
Curs ordaifer il manaschi
Emprender ed exercitar a moda pratica la basa professiunala
Diplom
Attest federal professiunal "practicist / practicista da mecanica AFP"
Premissas
Furmaziun preliminara
- scola populara terminada
Pretensiuns
- plaschair vi da l’elavuraziun da metal manuala e maschinala
- inschign manual
- enclegientscha tecnica
- lavurar exactamain
- abilitad da lavurar en ina gruppa
- autonomia
- fidadadad
Furmaziun supplementara
Curs
purschidas da scolas professiunalas e scolas spezialisadas superiuras, da la Swissmem e da Swissmechanic
Mecanist / mecanista da producziun AFQ
Practicists da mecanica AFP pon frequentar ina furmaziun da basa scursanida sco mecanist / mecanista da producziun AFQ (entrada al 2. onn da la furmaziun da basa). Suenter han els las medemas pussaivladads da furmaziun supplementara sco mecanists / mecanistas da producziun AFQ.
Cundiziuns da lavur
Practicists da mecanica lavuran cunzunt en manaschis da l’industria da maschinas, da l’electroindustria e da l’industria da metal (industria MEM).
La purschida da plazzas d’emprendissadis è buna. Suenter la scolaziun chattan ils blers practicists da mecanica ina plazza.